
Betegtájékoztató: Információk a felhasználó számára
Glimepirid-Zentiva 1 mg tabletta

Glimepirid-Zentiva 2 mg tabletta

Glimepirid-Zentiva 4 mg tabletta

glimepirid

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1. Milyen típusú gyógyszer a Glimepirid-Zentiva és milyen betegségek esetén alkalmazható?

2. Tudnivalók a Glimepirid-Zentiva szedése előtt

3. Hogyan kell szedni a Glimepirid-Zentiva-t?
4. Lehetséges mellékhatások

5. Hogyan kell a Glimepirid-Zentiva-t tárolni?
6. A csomagolás tartalma és egyéb információk

1.
Milyen típusú gyógyszer a Glimepirid-Zentiva és milyen betegségek esetén alkalmazható?

A Glimepirid-Zentiva szájon át alkalmazható vércukorszint-csökkentő gyógyszer. Ez a gyógyszer a vércukorcsökkentő hatással rendelkező úgynevezett szulfonilureák csoportjába tartozik.

A Glimepirid-Zentiva azáltal fejti ki hatását, hogy fokozza a hasnyálmirigy inzulin kibocsátását. Ezt követően az inzulin csökkenti az Ön vércukorszintjét.

Mire alkalmazzák a Glimepirid-Zentiva-t
· A Glimepirid-Zentiva bizonyos típusú cukorbetegség (2-es típusú cukorbetegség) kezelésére javasolt, amikor a vércukorszintet már nem lehet megfelelően egyensúlyban tartani csak a diétával, testmozgással, és a testtömeg csökkentésével.

2.
Tudnivalók a Glimepirid-Zentiva szedése előtt
Ne szedje a Glimepirid-Zentiva-t 
· Ha allergiás a glimepiridre vagy egyéb szulfonilureákra (vércukorszint-csökkentő gyógyszerek, például glibenklamid), vagy szulfonamidokra (bakteriális fertőzés kezelésére szolgáló gyógyszerek, például szulfametoxazol), vagy a gyógyszer (6. pontban felsorolt) egyéb összetevőjére.

· Ha inzulin-kezelést igénylő cukorbetegségben szenved (1-es típusú diabétesz).

· Ha Ön diabéteszes kóma állapotában van.

· Ha Önnél úgynevezett diabéteszes ketoacidózis jelentkezik. Ez a cukorbetegség egyik szövődménye, amikor szervezetében a savszint megemelkedik és a következő tünetekkel járhat: fáradtság, rossz közérzet (hányinger), gyakori vizelés és izommerevség.

· Ha súlyos vesekárosodásban szenved.

· Ha súlyos májbetegségben szenved.

Ne alkalmazza a Glimepirid-Zentiva-t, amennyiben a fentiek bármelyike vonatkozik Önre. Amennyiben nem biztos benne, a Glimepirid-Zentiva alkalmazása előtt beszélje meg kezelőorvosával vagy gyógyszerészével.

Figyelmeztetések és óvintézkedések
A Glimepirid-Zentiva alkalmazása előtt beszéljen kezelőorvosával vagy gyógyszerészével:

· ha sérülést követően, műtét után, lázas fertőzésből, vagy a stresszhelyzet egyéb formájából a felépülés szakaszában van, értesítse orvosát, mert szükség lehet a kezelés időszakos megváltoztatására.

· ha súlyos vese- vagy májműködési zavarban szenved, illetve művese-kezelésben részesül.

A Glimepirid-Zentiva-kezelés előtt értesítse kezelőorvosát vagy gyógyszerészét, amennyiben nem biztos benne, hogy a fentiek vonatkoznak Önre.

A glükóz-6-foszfát-dehidrogenáz enzimhiányban szenvedő betegeknél a hemoglobinszint csökkenése és a vörösvérsejtek szétesése (hemolitikus anémia) fordulhat elő.

Gyermekek és serdülők

18 év alatti gyermekek és serdülők esetében korlátozott számú adat áll rendelkezésre a Glimepirid-Zentiva használatával kapcsolatban. Ezért a gyógyszer szedése ennek a korosztálynak nem ajánlott.

A gyógyszer megfelelő adagjának beállításáig, más cukorbetegség elleni tablettára való átállításkor, illetve a gyógyszer rendszertelen szedése esetén csökkenhet a közlekedésben való aktív részvétel és a baleseti veszéllyel járó munkavégzés biztonsága. Ezzel kapcsolatban az orvos tanácsát kell kérni.

Fontos információk a hipoglikémiás állapotról (alacsony vércukorszint) 

A Glimepirid-Zentiva alkalmazása közben alacsony vércukorszint (hipoglikémia) léphet fel Önnél. Kérjük, tekintse át az alábbi információkat a hipoglikémiával, annak tüneteivel és kezelésével kapcsolatban.

A következő tényezők növelhetik Önnél a hipoglikémia kialakulásának kockázatát:

· Együttműködési hajlandóság, illetve (idősek esetén gyakrabban) képesség hiánya,

· Alultápláltság, rendszertelen étkezés, étkezések késése vagy az étkezések kihagyása, vagy éhezési időszak,

· Diétamódosítás,

· Ha növeli a fizikai aktivitását, és nem eszik eleget, vagy a szokásosnál kevesebb szénhidrátot tartalmazó ételt eszik.

· Alkoholfogyasztás (különösen, ha étkezés kihagyásával társul),

· Csökkent veseműködés,

· Súlyos májbetegség,

· A Glimepirid-Zentiva szükségesnél nagyobb adagban történő alkalmazása,

· Ha Ön bizonyos, hormontermelési zavarban szenved (a pajzsmirigy, az agyalapi mirigy vagy a mellékvesekéreg működési zavara következtében),
· Bizonyos más gyógyszerek egyidejű alkalmazása (lásd „Egyéb gyógyszerek és a Glimepirid‑Zentiva” részt).

A hipoglikémia tünetei a következők: 

· Fokozott éhségérzet, fejfájás, hányinger, hányás, kimerültség, álmosság, aluszékonyság, alvászavar, nyugtalanság, agresszivitás, csökkent figyelem, koncentrálóképesség és reakciókészség, levertség, zavartság, beszédzavar (beleértve az afáziát is) vagy látászavarok, remegés, részleges bénulás (nem képes a teste egy részét mozgatni), érzészavar, szédülés, bizonytalanság-érzés.

· A következő tünetek is felléphetnek: izzadás, nyirkos tapintású bőr, szorongás, gyors szívverés, magas vérnyomás, erős szívdobogás (szapora vagy egyenetlen szívverés), hirtelen fellépő, a környező területekre is kisugárzó, erős, mellkasi fájdalom (angina pektorisz és szívritmuszavarok).

Ha a vércukorszint tovább csökken, akkor nagyfokú zavartság (delírium) jelentkezhet, görcsrohamok lépnek fel, az önkontroll elvesztése, felületes légzés és lelassult szívverés alakulhatnak ki, elvesztheti az eszméletét, kóma alakulhat ki. A súlyosan alacsony vércukorszint klinikai képe az agyvérzéshez hasonló. 

A hipoglikémia kezelése

A legtöbb esetben az alacsony vércukorszint tünetei gyorsan elmúlnak, ha valamilyen formában cukrot juttat a szervezetébe, például kockacukrot eszik, édes gyümölcslevet, vagy cukrozott teát iszik.

Ezért Önnek mindig tartani kell magánál valamilyen cukrot (például kockacukrot).

A mesterséges édesítőszerek azonban hatástalanok, nem alkalmasak a hipoglikémia kezelésére.

Kérjük, keresse fel kezelőorvosát, vagy menjen be a legközelebbi kórházba, ha a cukor bevétele nem segít, vagy ha a tünetek újra jelentkeznének.

Vérvizsgálat

A vércukorszintjét és a vizelet cukorszintjét rendszeresen ellenőriznie kell.

Kezelőorvosa szintén végeztethet Önnél vérvizsgálatot a májműködésének és a vérsejtszámának (fehérvérsejt- és vérlemezkeszám) az ellenőrzése céljából. Ezen kívül a glikozilált [glükóz (cukor) molekulákat megkötő] hemoglobin (HbA1c) arányának a meghatározása is javasolt.

Egyéb gyógyszerek és a Glimepirid-Zentiva
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Kezelőorvosa megváltoztathatja a Glimepirid-Zentiva adagját, ha Ön egyidejűleg olyan gyógyszereket szed, amelyek gyengíthetik, vagy fokozhatják a Glimepirid-Zentiva vércukorszint-csökkentő hatását.

A következő gyógyszerek fokozhatják a Glimepirid-Zentiva vércukorszint-csökkentő hatását. Ezáltal fokozódik a hipoglikémia (alacsony vércukorszint) kialakulásának kockázata:

· Inzulin és egyéb vércukorszint-csökkentő gyógyszerek (mint például a metformin).
· Fájdalomcsillapító és gyulladáscsökkentő gyógyszerek (fenilbutazon, azopropazon, oxifenbutazon, acetilszalicilsav-tartalmú gyógyszerek).
· Húgyúti fertőzések kezelésére alkalmazott gyógyszerek (mint a hosszú hatású szulfonamidok).
· Bakteriális és gombás fertőzések kezelésére alkalmazott szerek (tetraciklinek, klóramfenikol, kinolonok, klaritromicin, flukonazol, mikonazol).
· Véralvadásgátlók (kumarin-származékok, mint például a warfarin).
· Izomnövelő gyógyszerek (anabolikumok).
· Férfi nemi hormonpótlásra használt gyógyszerek.
· A kedélybetegség (depresszió) kezelésére szolgáló gyógyszerek (fluoxetin, MAO-gátlók).
· Magas koleszterinszint kezelésére alkalmazott készítmények (fibrátok).
· Vérnyomáscsökkentők (ACE gátlók).
· Köszvény kezelésére alkalmazott gyógyszerek (allopurinol, probenecid, szulfinpirazon).
· Daganatellenes gyógyszerek (ciklofoszfamid, ifoszfamid, trofoszfamid).
· Testtömeg-csökkentésre alkalmazott (fogyasztó) szerek (például fenfluramin).
· Vérkeringési problémák kezelésére, nagy dózisban, a vénába beadott (intravénás) gyógyszer (pentoxifillin).
· Allergiák, például szénanátha kezelésére szolgáló gyógyszerek (tritokvalin).
· Magas vérnyomás, szívelégtelenség, vagy prosztata tüneteinek kezelésekor alkalmazott gyógyszerek (úgynevezett szimpatolitikumok).
· Szívritmuszavar kezelésére szolgáló gyógyszerek (dizopiramid).
A következő gyógyszerek gyengíthetik a Glimepirid-Zentiva vércukorszint-csökkentő hatását. Ez fokozza a hiperglikémia (magas vércukorszint) kialakulásának kockázatát:

· Női nemi hormonokat tartalmazó gyógyszerek (ösztrogének, progesztogének).
· Vízhajtók (tiazid diuretikumok, szaluretikumok).
· A pajzsmirigy működését serkentő gyógyszerek (mint a levotiroxin).
· Allergia és gyulladás kezelésére alkalmazott gyógyszerek (glükokortikoidok).
· Pszichiátriai zavarok kezelésénél alkalmazott gyógyszerek (klórpromazin vagy egyéb fenotiazin származékok).
· A szívverés fokozására, az asztma és orrdugulás kezelésére, köhögésre és megfázásra, testtömeg csökkentésére vagy életveszélyes állapotok kezelésére alkalmazott gyógyszerek (adrenalin és úgynevezett szimpatomimetikumok).
· Magas koleszterinszint kezelésére használt gyógyszerek (nikotinsav és nikotinsav származékok).
· Székrekedés kezelésére tartósan alkalmazott gyógyszerek (hashajtók).
· Epilepsziás rohamok kezelésére használatos gyógyszerek (fenitoin).
· Idegesség és alvászavarok kezelésére használt gyógyszerek (barbiturátok).
· Fokozott szemnyomás kezelésére használt gyógyszerek (acetazolamid).
· Magas vérnyomás vagy alacsony vércukorszint kezelésére használt gyógyszerek (diazoxid).
· Fertőzések, gümőkór (tuberkulózis) kezelésére használt gyógyszerek (rifampicin).
· A súlyosan alacsony vércukorszint kezelésére használt gyógyszerek (glükagon).
· Epesavak megkötésére alkalmazott gyógyszerek (például koleszevelám). A Glimepirid-Zentiva-t feltétlenül ezen gyógyszerek alkalmazása előtt legalább 4 órával vegye be, mert ezek gátolhatják a Glimepirid-Zentiva bélből való felszívódását.

A következő gyógyszerek fokozhatják vagy csökkenthetik a Glimepirid-Zentiva vércukorszint‑csökkentő hatását:

· Gyomorfekély kezelésére alkalmazott gyógyszerek (úgynevezett H2-antagonisták).
· Vérnyomáscsökkentők vagy a szívelégtelenség kezelésénél alkalmazott gyógyszerek, mint a béta‑blokkolók, klonidin, guanetidin és reszerpin. Ezek szintén elfedhetik a hipoglikémia tüneteit, ezért ezeknek a gyógyszereknek az alkalmazása esetén fokozott óvatosság ajánlott.

A Glimepirid-Zentiva gyengítheti vagy fokozhatja a következő gyógyszerek hatását:

· Véralvadásgátlók (kumarin-származékok, mint például a warfarin).

A Glimepirid-Zentiva egyidejű bevétele étellel és itallal

Tilos alkoholt fogyasztani Glimepirid-Zentiva-kezelés időtartama alatt, mivel az alkohol kiszámíthatatlan módon erősítheti vagy gyengítheti a Glimepirid-Zentiva vércukorszint-csökkentő hatását.

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Terhesség

Nem áll rendelkezésre megfelelő adat a glimepirid terhes nőknél való alkalmazására vonatkozóan. A Glimepirid-Zentiva nem alkalmazható terhesség teljes időszaka alatt. Terhesség alatt inzulin használata szükséges. Amennyiben glimepirid-kezelés során terhességet tervez vagy bizonyítottan terhes lesz, a kezelést – amint lehetséges – inzulin-terápiára kell váltani. 
Szoptatás

Nem bizonyított a glimepirid kiválasztódása emberi anyatejbe. Glimepirid-kezelés alatt nem javasolt a szoptatás, mivel más hasonló gyógyszer (szulfonilurea) kiválasztódik az emberi anyatejbe és a szoptatott csecsemőknél fennáll az alacsony vércukorszint veszélye.

A készítmény hatásai a gépjárművezetéshez és a gépek kezeléséhez szükséges képességekre

Ha magas vagy alacsony a vércukorszintje, csökkenhet koncentrálóképessége, lassulhat a reakcióideje, vagy látászavarok jelentkezhetnek Önnél. Tartsa szem előtt, hogy önmagára és másokra is veszélyt jelenthet (például ha gépjárművet vezet vagy gépeket kezel). Kérjük, kérdezze meg orvosát, vezethet-e gépjárművet:

· ha gyakran van hipoglikémiája (alacsony vércukorszintje),

· ha Önnél a hipoglikémia kevesebb figyelmeztető tünettel vagy figyelmeztető tünet nélkül jelentkezik.

A Glimepirid-Zentiva tejcukrot (laktóz-monohidrátot) tartalmaz 
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel kezelőorvosát, mielőtt elkezdi szedni ezt a gyógyszert.

3.
Hogyan kell szedni a Glimepirid-Zentiva-t?
A gyógyszert mindig a kezelőorvosa által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A diabétesz eredményes kezelésének az alapja a helyes étrend, a rendszeres testmozgás, valamint a vér és a vizelet rutinszerű ellenőrzése. A tabletták és az inzulin nem tudják ellensúlyozni azt, ha a beteg nem tartja a javasolt diétát. 

A gyógyszer alkalmazása

· A gyógyszert szájon át kell bevenni, közvetlenül a napi legelső főétkezés (általában reggeli) előtt vagy a legelső főétkezéssel együtt. Ha Ön nem reggelizik, a gyógyszert az orvosa által előre megadott időpontban vegye be. Fontos, hogy a Glimepirid-Zentiva-kezelés során ne hagyjon ki egyetlen étkezést sem.

· A tablettákat egészben, legalább fél pohár vízzel vegye be. 
A készítmény ajánlott adagja
A Glimepirid-Zentiva adag függ az Ön szükségletétől, állapotától, valamint a vér- és vizeletcukor vizsgálat eredményétől és a kezelőorvosa határozza meg. Az orvosa által előírtnál ne vegyen be több tablettát.

· Az ajánlott kezdő adag naponta egy Glimepirid-Zentiva 1 mg tabletta.

· Amennyiben szükséges, kezelőorvosa emelheti az adagot 1-2 hetenként.

· A maximális ajánlott napi adag 6 mg Glimepirid-Zentiva.

· Kombinált terápiát is kezdhetnek Önnél glimepirid és inzulin vagy glimepirid és metformin együttadásával. Ebben az esetben a kezelőorvosa határozza meg a glimepirid, a metformin, vagy az inzulin Önnek szükséges adagját.

· Ha változik a testtömege vagy életvitele, vagy stresszhelyzetben van, értesítse orvosát, mert ezekben az esetekben szükségessé válhat a gyógyszer adagjának a módosítása.

· Ha úgy érzi, hogy a gyógyszer hatása túl gyenge vagy túl erős, ne változtasson az adagon, hanem kérdezze meg orvosát.
Ha az előírtnál több Glimepirid-Zentiva-t vett be

Ha túl sok Glimepirid-Zentiva-t, illetve a szükségesnél egy adaggal többet vett be, fennáll a hipoglikémia veszélye (a hipoglikémia tüneteit lásd a 2. pont alatti „Figyelmeztetések és óvintézkedések” részben), és ezért Önnek azonnal cukrot kell fogyasztania (például kockacukor, édes gyümölcslé, vagy cukrozott tea formájában), és azonnal fel kell keresnie kezelőorvosát. Gyermekek véletlen gyógyszer bevétele miatt kialakuló hipoglikémia kezelése esetén a beadott cukor mennyiségét nagyon óvatosan emelje, hogy elkerülje a veszélyesen magas vércukorszint (hiperglikéma) kialakulását. Eszméletlen betegnek tilos ételt vagy italt adni.

Mivel a hipoglikémia (alacsony vércukorszint) állapota eltarthat egy bizonyos ideig (12-72 óráig) és kezdeti javulás után kiújulhat, ezért nagyon fontos, hogy a beteget mindaddig felügyeljük, amíg a veszélyhelyzet el nem múlik. A bevétel után akár 24 óráig sem jelentkezhetnek a tünetek. Óvatosságból akár kórházi felvételre is sor kerülhet. Mutassa meg az orvosnak a gyógyszer csomagolását vagy a megmaradt gyógyszereket, hogy az orvos megtudja, milyen gyógyszer bevételéről van szó.

Azonnali sürgős orvosi segítséget és kórházi felvételt követelnek meg azok a súlyos esetek, amikor a hipoglikémia eszméletvesztéssel jár, vagy súlyos ideggyógyászati tünetek lépnek fel. Biztosítani kell, hogy mindig legyen a beteg mellett olyan személy, aki vészhelyzet esetén orvost tud hívni.
Ha elfelejtette bevenni a Glimepirid-Zentiva-t

Ha kihagyott egy adagot, ne vegyen be kétszeres adagot a kihagyott adag pótlására.

Ha abbahagyja a Glimepirid-Zentiva szedését

Ha megszakítja a gyógyszerszedést, vagy teljesen felhagy a kezeléssel, tudnia kell, hogy a kívánt vércukorszint csökkentő hatás elmarad, illetve az állapota újra romlani fog. Addig alkalmazza a Glimepirid-Zentiva-t, amíg orvosa el nem rendeli annak abbahagyását.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.
Azonnal értesítse kezelőorvosát, ha az alábbi tünetek közül bármelyiket tapasztalja:

Ritka mellékhatások (1000 betegből legfeljebb 1-et érinthet)

· Eszméletvesztéssel vagy kómás állapottal együtt járó súlyos hipoglikémia (alacsony vércukorszint).

Nagyon ritka mellékhatások (10 000 betegből legfeljebb 1-et érinthet)
· Allergiás reakciók (beleértve a gyakran bőrkiütéssel járó érgyulladást), amelyek súlyos, légzési nehézséggel, vérnyomáseséssel és néha sokk kialakulásával együtt járó állapotig romolhatnak.

· Májproblémák, beleértve a bőr és a szem sárgás elszíneződését (sárgaság), epeáramlás zavara (epepangás), májgyulladás (hepatitisz) vagy májelégtelenség.

Nem ismert gyakoriságú mellékhatások (a gyakoriság a rendelkezésre álló adatokból nem állapítható meg)

· A bőr allergiás megbetegedése (túlérzékenység), mely kipirosodás, viszketés, bőrkiütés, csalánkiütés és fényérzékenység formájában jelentkezhet. Egyes enyhe allergiás reakciók súlyos, nyelési és légzési nehézséggel, ajak-, torok- vagy nyelv feldagadásával együtt járó reakciókká fejlődhetnek.

· A vérlemezkék számának jelentős csökkenése (trombocitopénia), testszerte kialakuló apró, pontszerű bevérzés a bőrön (trombocitopéniás purpura).
Egyes betegek a következő mellékhatásokat tapasztalták a Glimepirid-Zentiva alkalmazása során:

Ritka mellékhatások (1000 betegből legfeljebb 1-et érinthet)

· A normálisnál alacsonyabb vércukorszint (hipoglikémia) (Lásd 2. pont - Figyelmeztetések és óvintézkedések).

· A vérsejtek számának csökkenése:

· Vérlemezkék (fokozza a vérzésveszélyt és a sérülések kialakulásának esélyét),

· Fehérvérsejtek (növeli a fertőzés veszélyét),

· Vörösvérsejtek (sápadtságot, gyengeséget vagy kifulladást okozhat),
· Vérlemezkék, fehér- és vörösvérsejtek számának egyidejű csökkenése.

Ezek a problémák általában javulnak a Glimepirid-Zentiva elhagyását követően.

Nagyon ritka mellékhatás (10 000 betegből legfeljebb 1-et érinthet)

· Hányinger, hányás, hasmenés, teltségérzet vagy felpuffadás érzése, gyomorpanaszok és hasi fájdalom.

· A vér nátriumszintjének csökkenése (vérvizsgálat alapján).

Nem ismert gyakoriságú mellékhatások (a gyakoriság a rendelkezésre álló adatokból nem állapítható meg)
· Szulfonilureák, szulfonamidok vagy más hasonló gyógyszer alkalmazásával kapcsolatban jelentkező allergiás reakciók.

· A Glimepirid-Zentiva-kezelés megkezdésekor látászavarok jelentkezhetnek. Ez a vércukorszint változásának következménye, és állapota hamar javulni fog.

· Májenzimszintek megemelkedése.

· Ízérzés zavara.

· Hajhullás.

· Testsúlygyarapodás (más szulfonilurea alkalmazásához hasonlóan).

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. 
A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Glimepirid-Zentiva-t tárolni?
A gyógyszer gyermekektől elzárva tartandó!

A buborékcsomagoláson és a dobozon feltüntetett lejárati idő (Felh.) után ne szedje ezt a gyógyszert. A lejárati idő az adott hónap utolsó napjára vonatkozik.

Legfeljebb 30°C-on tárolandó.

Ne alkalmazza a gyógyszert, ha a bomlás látható jeleit észleli.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz a Glimepirid-Zentiva?
· A készítmény hatóanyaga: glimepirid.
Glimepirid-Zentiva 1 mg tabletta: 1 mg glimepiridet tartalmaz tablettánként.
Glimepirid-Zentiva 2 mg tabletta: 2 mg glimepiridet tartalmaz tablettánként.

Glimepirid-Zentiva 4 mg tabletta: 4 mg glimepiridet tartalmaz tablettánként.

· Egyéb összetevők: laktóz-monohidrát, karboximetilkeményítő-nátrium (A típus), magnézium‑sztearát, mikrokristályos cellulóz, povidon 25 000.

A tabletták továbbá az alábbi színezékeket tartalmazzák:

Glimepirid-Zentiva 1 mg tabletta: vörös vas-oxid (E172).
Glimepirid-Zentiva 2 mg tabletta: sárga vas-oxid (E172) és indigókármin alumínium lakk (E132).
Glimepirid-Zentiva 4 mg tabletta: indigókármin alumínium lakk (E132).
Milyen a Glimepirid-Zentiva külleme és mit tartalmaz a csomagolás?
Glimepirid-Zentiva 1 mg tabletta: rózsaszín, hosszúkás, lapos felületű, mindkét oldalán mélynyomású bemetszéssel, Hoechst logo-val és NMK gravírozással ellátott tabletta. Törési felülete: rózsaszín.

Glimepirid-Zentiva 2 mg tabletta: zöld színű, hosszúkás, lapos felületű, mindkét oldalán mélynyomású bemetszéssel, Hoechst logo-val és NMM gravírozással ellátott tabletta. Törési felülete: zöld színű.

Glimepirid-Zentiva 4 mg tabletta: világoskék színű, hosszúkás, lapos felületű, mindkét oldalán mélynyomású bemetszéssel, Hoechst logo-val és NMO gravírozással ellátott tabletta. Törési felülete: világoskék színű.

Glimepirid-Zentiva 1 mg, 2 mg, 4 mg tabletta
A tablettán lévő bemetszés csak a széttörés elősegítésére és a lenyelés megkönnyítésére szolgál, nem arra, hogy a készítményt egyenlő adagokra ossza

30 db tabletta PVC/Al buborékcsomagolásban és dobozban.
A forgalomba hozatali engedély jogosultja:

Zentiva, k.s.

U kabelovny 130 Dolní Mĕcholupy 10237 Prága 10, 

Csehország
Gyártók:
Sanofi S.r.l.
Strada Statale 17, Km 22, 67019 Scoppito (L'Aquila)
Olaszország

Sanofi Winthrop Industrie Tours
30-36 avenue Gustave Eiffel 37100 Tours
Franciaország

A készítményhez kapcsolódó további kérdéseivel forduljon a forgalomba hozatali engedély jogosultjához.

Cím: 
Zentiva, k.s.

U kabelovny 130 Dolní Mĕcholupy 10237 Prága 10, 

Csehország
OGYI-T-10452/01 
Glimepirid-Zentiva 4 mg tabletta 
OGYI-T-10452/02 
Glimepirid-Zentiva 2 mg tabletta 

OGYI-T-10452/03 
Glimepirid-Zentiva 1 mg tabletta 

A betegtájékoztató legutóbbi felülvizsgálatának dátuma: 2021. március.

